b'\n_START_ARTICLE_\nSaint-Germainin rauha\n_START_PARAGRAPH_\nSaint-Germainin sopimus oli ensimm\xc3\xa4isen maailmansodan p\xc3\xa4\xc3\xa4tteeksi It\xc3\xa4vallan ja ymp\xc3\xa4rysvaltojen v\xc3\xa4lill\xc3\xa4 solmittu sopimus, johon kirjattiin Habsburgien valtakunnan hajoaminen._NEWLINE_Viel\xc3\xa4 ennen ensimm\xc3\xa4ist\xc3\xa4 maailmansotaa It\xc3\xa4valta ja Unkari olivat kaksoismonarkia, jossa Habsburgien suku hallitsi. Ensimm\xc3\xa4isen maailmansodan j\xc3\xa4lkeen vuonna 1919 tehtiin It\xc3\xa4vallan kanssa Saint-Germainin sopimus, kun puolestaan Unkarin kanssa sovittiin Trianonin sopimus vuonna 1920._NEWLINE_Ensimm\xc3\xa4isen maailmansodan loppuvaiheilla h\xc3\xa4vi\xc3\xb6n l\xc3\xa4hetess\xc3\xa4 Habsburgien valtakunta hajosi moniksi pieniksi valtioiksi ja It\xc3\xa4valta-Unkarin lukuisat eri kansallisuudet julistivat itsens\xc3\xa4 itsen\xc3\xa4isiksi valtioiksi. Tilanne oli kaoottinen, joten Saint-Germainin ja Trianonin sopimukset tarkoitettiin my\xc3\xb6s selvent\xc3\xa4m\xc3\xa4\xc3\xa4n tilannetta._NEWLINE_Saint-Germainin sopimuksen seurauksena It\xc3\xa4valta menetti B\xc3\xb6\xc3\xb6min ja M\xc3\xa4\xc3\xa4rin vauraat alueet nuorelle T\xc5\xa1ekkoslovakialle. N\xc3\xa4ill\xc3\xa4 alueilla asui kymmenen miljoonan ihmist\xc3\xa4. Serbialle luovutettiin my\xc3\xb6s It\xc3\xa4vallan alueita: Dalmatia, Bosnia ja Hertsegovina, jotka nyt yhdess\xc3\xa4 Montenegron kanssa muodostivat Jugoslavian. Romanialle luovutettiin Bukovina, ja uudelleenpystytetylle Puolalle Galitsia. It\xc3\xa4vallan menetykset Italialle olivat my\xc3\xb6s huomattavat: Etel\xc3\xa4-Tiroli, Trento, Istria ja Trieste kuuluivat t\xc3\xa4st\xc3\xa4 l\xc3\xa4hin Italian valtioon._NEWLINE_Sopimus oli raskas It\xc3\xa4vallalle. Asukasluku putosi 52 miljoonasta 6,5 miljoonaan. Suurin osa teollisista keskuksista oli nyt osa Puolaa ja T\xc5\xa1ekkoslovakiaa It\xc3\xa4vallan sijasta. T\xc3\xa4m\xc3\xa4 aiheutti todella vakavia taloudellisia ongelmia It\xc3\xa4vallalle, ja se joutui anomaan huomattavia lainoja Kansainliitolta selvit\xc3\xa4kseen._NEWLINE_It\xc3\xa4vallasta tuli Saint-Germainin rauhansopimuksen my\xc3\xb6t\xc3\xa4 sis\xc3\xa4maavaltio Alpeilla, johon j\xc3\xa4iv\xc3\xa4t vain entisen keisarikunnan saksankieliset alueet (K\xc3\xa4rntenin maakuntaan j\xc3\xa4i tosin pienehk\xc3\xb6 sloveeniv\xc3\xa4hemmist\xc3\xb6). Tynk\xc3\xa4-It\xc3\xa4vallan ei sallittu k\xc3\xa4ytt\xc3\xa4\xc3\xa4 itsest\xc3\xa4\xc3\xa4n nimityst\xc3\xa4 Saksalainen It\xc3\xa4valta (Deutsch\xc3\xb6sterreich), ja sopimus kielsi my\xc3\xb6s liittymisen Saksaan, vaikka suuri enemmist\xc3\xb6 it\xc3\xa4valtalaisista sit\xc3\xa4 kannattikin. It\xc3\xa4vallan armeija rajoitettiin 30\xc2\xa0000 mieheen, ja It\xc3\xa4vallalle m\xc3\xa4\xc3\xa4r\xc3\xa4ttiin maksettavaksi sotakorvaukset.'